Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 28/13/6606	Lučenec, 21.10.2013
EEČ : 2-47-179-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov a poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov.

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
V čase od 20.00 hod. dňa 30.12.2012 do 08.00 hod. dňa 31.12.2012 na ulici XXXXX v spodnej časti vyklápacej garážovej brány na elektrický pohon nožnicami na plech vyrezal otvor o veľkosti 50 cm x 38 cm a následne vnikol do garáže, odkiaľ odcudzil 12 krabíc croissantov značky 7 days  príchutí kakao-vanilka, vanilka-višňa, vanilka-pomaranč a kakao-kokos, čím pre XXXXX, nar. XXXXX spôsobil škodu odcudzením vecí vo výške 110,40 € a poškodením vyklápacej garážovej brány vo výške 295,- € 

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením povereného policajta Obvodného oddelenia PZ SR v Lučenci sp. zn. ORP-1796/LC-LC-12 z 27.06.2013 bolo podľa § 206 odsek 1 Trestného poriadku vznesené obvinenie XXXXX za prečin krádeže podľa § 212 odsek  2 písmeno a/ Trestného zákona a za prečin poškodzovania cudzej veci podľa § 245 odsek 1 Trestného zákona na skutkovom základe uvedenom vo výrokovej časti tohto uznesenia.

	Nakoľko v priebehu skráteného vyšetrovania vznikli pochybnosti o duševnom stave obvineného XXXXX boli do konania pribratí znalci na vyšetrenie jeho duševného stavu. Zo znaleckého psychiatrického posudku vypracovaného XXXXX a  XXXXX vyplýva, že obvinený XXXXX trpí i v inkriminovanom čase trpel vážnou duševnou chorobou procesuálneho charakteru, v dôsledku ktorej došlo u neho k výraznému postprocesuálnemu defektu osobnosti. Ide o ochorenie trvalého charakteru, liečbou ovplyvniteľné. Postprocesuálny defekt osobnosti u obvineného spôsobuje, že nie je schopný posúdiť dôsledky svojho správania. Obvinený XXXXX v inkriminovanej dobe nebol schopný rozpoznať nebezpečnosť svojho konania pre spoločnosť a nebol schopný ovládať svoje konanie. Vzhľadom k tomu, že obvinený v súčasnej dobe absolvuje ochrannú psychiatrickú liečbu ústavnou formou, znalci nenavrhujú nariadiť ďalšiu ústavnú ochrannú liečbu, navrhujú však pokračovať po ukončení ústavnej formy liečenia v ambulantnej ochrannej psychiatrickej liečbe. Pobyt obvineného na slobode v súčasnej dobe - po absolvovaní liečby - nie je nebezpečný pre spoločnosť.

	Z ustanovenia § 23 Trestného zákona vyplýva, že kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	V zmysle ustanovenia § 215 odsek 1 písmeno e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Na základe týchto dôvodov som preto rozhodol tak, ako je to uvedené vo výrokovej časti tohto uznesenia. 	

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ervin Csonka
prokurátor